(en ander koddige gesegdes)
Let wel: Sommige van die onderstaande aanhalings is vrye vertalings uit die Engels. En party is bes moontlik nie werklik deur kinders of presies só deur kinders neergeskryf nie, maar vir die effek of deur oorvertelling aangepas of selfs versin. Veral sekeres bly nietemin heel snaaks, al is baie van hulle net so absurd soos ons prentjie hier langsaan! (Illustrasie vir: "Die Jeti is ’n mister van die Hiernamaalsgebergte wat ook bekend staan as die Aapskuwelike Sneeuman!")
• Die sprinkane was die vernaamste plaag, hulle het die eersgeborenes geëet.
• Moses het die Hebreeuse slawe na die Rooi See gelei waar hulle ongesuurde brode gebak het, dit is brood wat sonder enige bestanddele gemaak is. Moses het die berg Sianied uitgeklim om die tien gebooie te kry.
• Die Israeliete het ’n goue kalf gemaak omdat hulle nie genoeg goud gehad het om ’n bees te maak nie.
• Die Filistyne is eilande in die Stille Oseaan.
• Die Grieke was ’n hoogs gekulde veervolk en sonder hulle sou ons nie ’n geskiedenis gehad het nie.
• Jeanne d’Arc het van ’n stapel brandwonde gesterf. Sy was Noag se suster.
• Koning Elizabeth was die "Maagdekoningin". As ’n koningin was sy ’n sukses. Sy het haar haar volk se probleme aangetrek en wanneer sy haar so aangetrek het voor haar soldate, het hulle almal geskree: "Hoera!"
• Eduard III kon die koning van Frankryk geword het as sy ma ’n man was.
• Om ’n goeie verpleegster te wees moet jy absoluut steriel wees.
• Daar is vier simptome vir ’n verkoue. Twee daarvan het ek vergeet en die ander twee is te bekend om te noem.
• Poësie is wanneer elke lyn met ’n hoofletter begin en nie by die regterkant van die bladsy uitkom nie.
• Die Nederlanders gebruik waterkrag om hul windmeulens aan te dryf.
• Parallelle lyne ontmoet mekaar nooit nie, tensy jy een of altwee van hulle buig.
• Raad by verstikking: pas kunsmatige asemhaling toe totdat die pasiënt dood is.
• ’n Sensusopnemer is iemand wat van huis tot huis gaan om die bevolking te vergroot.
• Die verskil tussen lug en water is dat ’n mens lug natter kan maak maar water nie.
• Die grootste soogdiere word in die see gevind omdat ’n mens hulle nêrens anders kan neersit nie.